Երեկ Միջազգային եւ անվտանգության հարցերի հայկական ինստիտուտի ղեկավար, քաղաքագետ Ստյոպա Սաֆարյանին հարցրինք՝ կհաջողվի՞ Թուրքիային հաշտվել ՌԴ-ի հետ: Նա պատասխանեց. «Բաքվում արված հայտարարությունները վկայում են, որ Թուրքիան ոչ թե ուզում է հաշտվել, այլ ճիշտ հակառակը, պատասխանում է Ռուսաստանին, որովհետեւ Ղարաբաղի հարցով նրա ասածը նախ համարենք Ադրբեջանի համար պայքար, քանի որ Ռուսաստանը ինքն էլ անթաքույց փորձում է ուժեղացնել Թուրքիայի նկատմամբ գոնե ոչ ՆԱՏՕ-ական երկրների օղակը, եւ սպասվում էր ու հայտարարվել էր, որ Թուրքիան պատասխան է տալու, հետեւաբար, Թուրքիան էլ ձեռքերը ծալած չի նստում եւ փորձում է առաջինը հետ պահել Ադրբեջանին ռուսական ուղեծրում իր դեմ գործելուց: Եվ երկրորդը, ցանկանում է Ադրբեջանին դրդել գործողությունների ղարաբաղյան գոտում, որը այս իրավիճակում, անշուշտ, ոչ միայն Հայաստանի դեմ է լինելու, այլ նաեւ հենց Ռուսաստանի: Հետեւաբար, այս կտրվածքով տեղի ունեցողը ամենեւին հարաբերությունների լարվածության մեղմացման մասին չի վկայում»: Հարցին՝ Ադրբեջանի կողմից գիշերը ԼՂՀ-ում կատարած դիվերսիոն փորձը արդյոք Դավութօղլուի հայտարարությունների հետեւա՞նքն էր, թե՞ Ալիեւ-Սարգսյան հանդիպումից առաջ սահմանային լարվածության ավանդական սրում է, կամ՝ ԵԱՀԿ ՄԽ երկրների արտգործնախարարների՝ երեկ արած հայտարարության պատասխանն էր, քաղաքագետը պատասխանեց. «Գործոնները շատ են. ե՛ւ դա էր, որ ըստ էության, Ղարաբաղի նկատմամբ, այսպես ասած, դիվերսիոն հետախուզական մի փորձ կատարվեց զոնդաժի համար, եւ նորություն չէ, որ Ալիեւ-Սարգսյան ամեն մի հանդիպումից առաջ Ադրբեջանը փորձում է մեծացնել անվստահությունը կողմերի միջեւ՝ դրանով ցույց տալով, որ չի ճանաչում Մինսկի խմբի լեգիտիմությունը, եւ վերջապես չմոռանանք, որ օրեր առաջ էլ նրանք էին կորուստներ ունեցել, եւ սա կարող ենք նույնիսկ համարել վրիժառության գործողություն»: